**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

### Д О К Л А Д

**ОТ**

**НЕНО ДИМОВ - МИНИСТЪР НА ОКОЛНАТА СРЕДА И ВОДИТЕ**

**Относно:** *проект на Постановление на Министерския съвет за изменение и допълнение на Наредбата за опаковки и за отпадъци от опаковки*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), представям на Вашето внимание проект на Постановление на Министерския съвет (ПМС) за изменение и допълнение на Наредбата за опаковки и за отпадъци от опаковки.

Проектът на постановление има за цел предотвратяване навлизането на отпадъци в морска среда от плажовете и осигуряване на чиста околна среда на плажните ивици.

Основните отпадъци, които се генерират на плажовете са отпадъци от опаковки, свързани предимно с бърза консумация на храни и напитки от страна на гражданите. С цел да бъдат разширени изискванията на системите за разделно събиране на отпадъци от опаковки се предлагат промени в Наредбата за опаковки и за отпадъци от опаковки. С проекта на ПМС се детайлизират нормативните изисквания, във връзка с реда за разделно събиране на отпадъци от опаковки (от пластмаса, хартия, картон, стъкло и др.), към ползвателите на търговски обекти, в частност на морските плажове при сключени концесионни договори и договори за наем.

В случаите, когато плажовете не се възложени на концесия или отдадени под наем се предлага компетентните органи по Закона за устройството на Черноморското крайбрежие да предприемат мерки с оглед недопускане на замърсяване им с отпадъци от опаковки, както и на прилежащата им акватория, а при наличие на замърсяване да осигуряват почистването им.

С цел подобряване ефективността на системите за разделно събиране на отпадъци от опаковки в населените места по Черноморието се предлага в курортните населени места броят на съдовете и честотата на обслужването им да бъде съобразен с обема на образуваните отпадъци от опаковки на територията и в близост до морските плажове.

Предложените мерки ще допринесат и за опазване на човешкото здраве и опазване на биоразнообразието, за изпълнение на целта на Програмата за устойчиво развитие, приета от Общото събрание на ООН, за предотвратяване и значително намаляване до 2025 г. на замърсяването на морската среда от всякакъв вид, по-специално от наземни дейности, включително с отпадъци, както и за целта за постигане на „добро състояние на околната среда“ в морската среда, както е предвидено в Рамковата директива за морска стратегия. Въвеждането на мерки, които ще допринесат за изпълнението на тези цели се изискват съгласно приетия законодателен пакет за „Кръгова икономика.

Проектът на ПМС е разработен и в отговор на представения от Европейската комисия пакет от мерки като продължение на Плана за действие за кръгова икономика на ЕС. Един от ключовите елементи в този пакет е Европейската стратегия за пластмасите в кръговата икономика с акцент върху действията и мерките, необходими за намаляване употребата на пластмасови изделия. Независимо от обстоятелството, че пластмасите са важен елемент от икономиката и нашето ежедневие, те имат значителни отрицателни ефекти. Пластмасите изтичат в околната среда, особено в морето (направена е оценка, че в Европейския съюз между 150 000 и 500 000 тона пластмасови отпадъци попадат в океаните всяка година), а веднъж изхвърлени - те остават там. Пластмасовите микрочастици също са повсеместни - те попадат в живите организми и птиците, влизат в хранителните вериги, остават в почвата, в питейната вода и въздуха.

Проектът на постановление не транспонира европейско законодателство и поради тази причина не се налага изготвяне на справка в съответствие с европейското право.

Предложеният проект на нормативен акт няма да доведе до въздействие върху държавния бюджет, във връзка с което е изготвена финансова обосновка съгласно чл.35, ал.1, т. 4, буква „б“ от УПМСНА.

Проектът на ПМС, заедно с доклада и частичната предварителна оценка на въздействието е обявен за публично обсъждане на интернет страницата на Министерството на околната среда и водите и на портала на Министерския съвет за обществени консултации. На основание чл. 26, ал. 4 от ЗНА е определен по-кратък 14-дневен срок за предложения и становища, предвид необходимостта от своевременна подготовка и прилагане на мерките с цел опазване на човешкото здраве преди началото на активния туристически сезон, а също така и на биоразнообразието. Необходимо е да се избегне навлизането на отпадъци от опаковки, в частност на пластмасови отпадъци от опаковки, в морската среда, с което своевременно да се предотвратят и намалят техните отрицателни ефекти върху здравето на хората и върху живите организми в нея. Това следва да се постигне чрез подобряване на ефективността на системите за разделно събиране още преди сезонното нарастване на потока от туристи, респ. увеличаването на обема на отпадъците от опаковки, в т.ч. опаковки от пластмаса. Своевременните и бързи мерки ще допринесат за премахване на предпоставките за образуване на пластмасови микрочастици и навлизането им в живите организми в морската среда, а също така и в човешкото тяло. Така бързото прилагане на предвидените мерки ще спомогне за опазване на човешкото здраве и също така и за навременно подобряване на качеството на предлагания туристически продукт чрез подобряване на качеството на компонентите на околната среда.

Проектът на ПМС е съгласуван в съответствие с чл. 32 и чл. 34 от УПМСНА. Направените бележки и предложения са отразени, съгласно приложената справка.

**УВАЖАЕМИ ГОСПОДИН МИНИСТЪР–ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам **проектът на Постановление на Министерския съвет за изменение и допълнение на Наредбата за опаковките и отпадъците от опаковки** да бъде разгледан и приет на заседание на Министерския съвет.

**НЕНО ДИМОВ**

*МИНИСТЪР НА ОКОЛНАТА СРЕДА И ВОДИТЕ*